ประธานกรรมการการเลือกตั้ง ยืนยันบัตรเลือกตั้งจะมีทั้งชื่อ หมายเลข และโลโก้ของพรรคการเมือง พร้อมเร่งประชาสัมพันธ์ทำความเข้าใจประชาชนถึงการเลือกตั้งที่จะเกิดขึ้น
ประธานกรรมการการเลือกตั้ง ยืนยัน บัตรเลือกตั้งจะมีทั้งชื่อ หมายเลข และโลโก้ของพรรคการเมือง พร้อมเร่งประชาสัมพันธ์ทำความเข้าใจประชาชนถึงการเลือกตั้งที่จะเกิดขึ้น

 นายสรอรรถ กลิ่นประทุม นายกสมคมแห่งสถาบันพัฒนาการเมืองและการเลือกตั้ง กล่าวเปิดการเสวนาวิชาการ เรื่องการเลือกตั้งคุณภาพกับอนาคตประเทศไทยหลังการเลือกตั้ง ที่จัดขึ้นโดยสมาคมแห่งสถาบันพัฒนาการเมืองและการเลือกตั้ง ณ โรงแรมเซ็นทรา บายเซ็นทารา ศูนย์ราชการและคอนเวนชันเซ็นเตอร์ แจ้งวัฒนะ ว่า ประเทศไทยไม่มีการเลือกตั้งมาเกือบ 7 ปี ดังนั้นการเลือกตั้งครั้งนี้จึงมีความสำคัญอย่างมาก ที่นักการเมืองต่างตื่นตัวพร้อมที่จะลงสมัครรับเลือกตั้ง แต่จะมีผู้ได้รับเลือกตั้งเพียง 500 คนเท่านั้น ทั้งนี้เชื่อว่าการเลือกตั้งจะเป็นไปตามโรดแมป คือ วันที่ 24 กุมภาพันธ์ 2562 และเชื่อในศักยภาพจองคณะกรรมการการเลือกตั้ง (กกต.)ในการจัดการเลือกตั้งครั้งนี้ให้เป็นไปด้วยความสุจริตเที่ยงธรรมได้

 ด้าน นายอิทธิพร บุญประคอง ประธานกรรมการการเลือกตั้ง กล่าวว่า ประชาชนยังไม่ทราบว่าการเลือกตั้งครั้งนี้เป็นอย่างไร ดังนั้น กกต.จะเร่งประชาสัมพันธ์ ทำความเข้าใจกับประชาขนมากขึ้น โดยหวังว่าหลังปีใหม่ทุกคนจะมีความเข้าใจมากขึ้น ไม่เช่นนั้นจะถือเป็นความบกพร่องของ กกต.ในการทำหน้าที่ได้ พร้อมกันนี้ยังยืนยันว่าบัตรเลือกตั้งที่จะใช้ในครั้งนี้ จะเป็นบัตรใบเดียว หรือบัตรแบบไฮบริด ที่จะนำไปคิดคะแนนบัญชีรายชื่อด้วย โดยจะมีหมายเลข ชื่อและโลโก้ของพรรคการเมืองด้วย ซึ่งจากการหารือกับสำนักพิมพ์ ก็ได้รับการยืนยันว่าสามารถพิมพ์บัตรได้ทันวันเลือกตั้งล่วงหน้าในต่างประเทศแน่นอน

         ส่วนระยะเวลาในการเลือกตั้งครั้งนี้ ประชาชนสามารถมาลงคะแนนได้ตั้งแต่เวลา 08.00น.- 17.00 น. ซึ่งมีเวลามากกว่าที่ผ่านมา แต่อาจจะต้องพิจารณาอีกครั้งว่าการปิดหีบในช่วงเวลาดังกล่าวจะเหมาะสมหรือไม่ โดยเฉพาะบางพื้นที่อาจไม่ปลอดภัยทั้งประชาชน และการขนส่งหีบบัตรเลือกตั้ง